Gornapštikneriai
Gornapštikneriai arba gornadapneriai, hortilakneriai – mirusių kitatikių, savižudžių, piktadarių dvasios armėnų mitologijoje. Manyta, jog dieną gornapštikneriai praleidžia savo kapuose (į juos sugrįžta auštant), o naktį slankioja apie namus. Tikėta, kad šios dvasios galinčios įgyti žmogiškąjį arba įvairių gyvūnų (pvz., šuns, katės, vilko, meškos, asilo ir kt.) pavidalus. Įsivaizduota, jog tykodamos stovinčios pakelėse, ypač netoliese kapinių; jos gąsdina pro šalį keliaujančius žmones, užšoka ant jų nugarų, taip pat gali užšokti ant jų arklių arba į vežimą.